Dis tyd vir 'n 'Kalahari-skoffel' - Afrikaanse Musiek Nuus
Dis tyd vir 'n 'Kalahari-skoffel'
26 Maart 2018 Digitaal
Hul splinternuwe album, Kalahari Skoffeltyd is vol gepak met 17 snitte wat jou gaan laat skoffel tot die son opkom. Boere- en kitaarmusiek gaan hand-aan-hand, maar hulle verbaas op hierdie album met nie net boeremusiekstyl nie, maar ook 'n paar verrassings soos die outydse Setees, maar slaan selfs 'n tango los uit hul snare, wat beslis 'n hoogtepunt op die album is.
Behalwe vir die meerderheid oorspronklike liedjies uit Hennie se pen, verras hy ook met so 'n paar bekendes soos Ver in die ou Kalahari wat heimwee sal bring wanneer jy in jou geliefde se arms gaan dans. Vir die waaghalsiges wat die romantiek van 'n tango verstaan, mag julle dalk verlore word in die Nuwejaars Tango wat gespeel word presies soos oorlede oom Jan Brits hom gedoen het.
Die produksie is behartig deur die bekende Ernie Bates wat boeredansmusiek verstaan en sy spanmaats wat met elke album net beter en beter word.
De Bruyn se vrou, Dottie het die voorreg om die titels van die liedjies te kies en met hierdie konsepalbum so uit die hart van die Kalahari, was sy "spot on" met haar titels soos Rooisand, Deur die Duine, Kalahari Klong Kwêla, ens.
Hennie de Bruyn en sy kitaarkêrels gaan seker maak dat jou gaste by jou volgende funksie meer op die dansbaan gaan wees as by hul tafels. Boeremusiek is immers in ons bloed.
Wanneer die kitaar se snare begin bewe, kan jy nie help om tyd te hou met jou been of jou geliefde te gryp vir 'n vastrap nie – veral nie as Hennie de Bruyn en die Kitaarkêrels die kitare slaan nie.